كيظهر لي ماشي غير بعض المسؤولين ديالنا اللي ما عارفينش وما حاسينش بالواقع ديال المغرب العميق، حتى جزء من الشعب، اللي مولف المدينة وأجواء المدينة ولوطوروت والتيجيفي والمطارات والتيرانات ولوطيلات والقهاوي وشركات النظافة والتطهير السائل، كيبان عليه الاستغراب ملي كيشوف الصور والڤيديوهات من مناطق الجنوب الشرقي. 
وديما فاش كيكون شي نقاش وطني كنقولو أعباد الله ما تفكروش بمنطق الرباط وكازا… 
وطبعا، كاين فرق بين اللي كيكون زايد وكابر وعايش تما، وبين اللي كيمشي لبحال هاد المناطق فوقت الربيع باش يدير الروندوني ويستمتع ويرجع للمدينة ويقول سعدااات دوك الناس عايشين فالهوا النقي. 
وكاين من المسؤولين اللي باغي يحل مشاكل هاد المناطق بالهضرة ديال الدراسات والاستراتيجيات المندمجة وداك الشي… لكن الواقع شكل آخر… 
هاد الكوارث ماشي ديال الرومانسية المؤقتة. نتعاطفو ونبكيو وتسالي سيمانة ولا أقل ونرجعو نهضرو على زياش والرگراگي والفوت صال.
هاد الشي راه فحد ذاتو "نشرة إنذارية" باش المسؤولين، يا المعينين يا المنتخبين، يفيقوا ويصححوا الأخطاء تجاه هاد المناطق، ماشي بالهضرة إنما بالخدمة.
هادو مناطق عندها دين كبير في رقبة الوطن، ماشي غير الجنوب الشرقي، راه جزء كبير من المغرب باقي معطّل على المغرب.